Diari Oficial de la Generalitat Valenciana


Sumari del DOGV 3749, del 15-05-2000 (2000/3762)

ACORD de 28 de març de 2000, del Govern Valencià, pel qual s'aprova la comanda per la Conselleria d'Ocupació a la Conselleria de Medi Ambient de la gestió de determinades funcions compreses en el Pla d'Actuacions per a la Millora de l'Ocupació Rural (PAMER VII).
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3749

Data del DOGV
:   15-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3762


Data del document
:   28-03-2000

Organisme emissor
:   Conselleria d'Ocupació

Tipus de document
:   Acord

Descriptors 

:   * desenvolupament rural
    * regió rural
    * creació d'ocupació
    * legislació

ACORD de 28 de març de 2000, del Govern Valencià, pel qual s'aprova la comanda per la Conselleria d'Ocupació a la Conselleria de Medi Ambient de la gestió de determinades funcions compreses en el Pla d'Actuacions per a la Millora de l'Ocupació Rural (PAMER VII). [2000/3762]
  
El Govern Valencià, en la reunió del dia 28 de març de 2000, adoptà l'acord següent:
  
La Conselleria d'Ocupació es constitueix com el departament de la Generalitat Valenciana encarregat de gestionar els diferents programes que tenen com a finalitat la promoció de creació d'ocupació, la intermediació en el mercat de treball, la disciplina en les relacions sociolaborals i l'increment de la qualificació professional de la població activa. Entre els citats programes, hi ocupa un lloc destacat la promoció de l'ocupació en l'àmbit rural, la qual cosa s'està realitzant mitjançant plans específics de vigència anual (PAMER).
  
La Conselleria d'Ocupació subministra els fons per al Pla de Millora de l'Ocupació Rural (PAMER VII), establit per l'Ordre de 17 de desembre de 1999 (DOGV núm. 3.650, de 22 de desembre de 1999). Per a l'execució del citat Pla estan previstes, entre altres, la realització de tasques relacionades amb la protecció de la muntanya, especialment la neteja selectiva del bosc baix, la poda de l'arbrat i el manteniment i la millora de faixes de protecció, de tallafocs, d'àrees recreatives, de senders i de basses per a l'ús en tasques d'extinció d'incendis.
  
Atés que la Conselleria d'Ocupació no té el personal tècnic capacitat i especialitzat en la supervisió de les tasques realitzades a la muntanya i que puga controlar la realitat i la qualitat dels citats treballs; que la Conselleria de Medi Ambient disposa de recursos específics en les matèries relatives a muntanyes i aprofitament forestal, i que, per tant, pot aportar una especial col·laboració d'ordre tècnic en el desplegament dels treballs pertinents.
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, estableix que la realització d'activitats de caràcter material, tècnic o de serveis de la competència dels òrgans administratius podrà ser encomanada a uns altres òrgans de la mateixa o de diferent administració per raons d'eficàcia o quan no tinguen els mitjans tècnics idonis per a dur-los a terme. D'acord amb aquest precepte, la comanda de gestió entre òrgans administratius corresponents a la mateixa administració pública haurà de ser formalitzada mitjançant un acord exprés dels òrgans que actuen, si no hi ha una altra previsió en la normativa pròpia.
  
En conseqüència, a proposta conjunta dels consellers de Medi Ambient i d'Ocupació, el Govern Valencià
  
ACORDA
  
Aprovar l'Acord de comanda de gestió per la Conselleria d'Ocupació a la Conselleria de Medi Ambient de determinades funcions compreses en el PAMER VII, el text del qual figura tot seguit:
  
ACORD DE COMANDA DE GESTIÓ
  
Primer
  
La Conselleria d'Ocupació encomana a la Conselleria de Medi Ambient les actuacions pròpies de la seua competència relacionades amb la protecció del medi natural en els treballs inclosos en el PAMER VII, mitjançant les seccions forestals dels serveis territorials.
  
Segon
  
Els tècnics forestals o mediambientals de la Conselleria de Medi Ambient, depenent del programa aprovat per la Conselleria d'Ocupació, informaran sobre les propostes de treball, i comprovaran, sota la supervisió dels seus caps immediats, l'adequació dels treballs subvencionats a la legislació vigent de protecció de la naturalesa.
  
Els serveis territorials de la Conselleria d'Ocupació remetran als serveis territorials corresponents de la Conselleria de Medi Ambient la llista de subvencions aprovades a la província, amb la indicació de les persones beneficiàries, els tipus de treballs subvencionats i la localització.
  
Tercer
  
La Conselleria de Medi Ambient informarà la Conselleria d'Ocupació dels plans i les actuacions prioritàries en l'àmbit de les seues competències.
  
Quart
  
Trimestralment, cadascuna de les seccions forestals dels serveis territorials de la Conselleria de Medi Ambient redactarà un informe on indicarà l'adequació de les actuacions a la normativa mediambiental i el grau d'execució. Els informes seran remesos a la Direcció General de Foment de l'Ocupació de la Conselleria d'Ocupació, mitjançant la Direcció General de Recursos Forestals.
  
Cinqué
  
Els consellers de Medi Ambient i d'Ocupació deleguen, respectivament, en els directors generals de Recursos Forestals i de Foment de l'Ocupació la competència per a la resolució de dubtes i interpretació d'aquest acord.
  
Sisé
  
La comanda realitzada a la Conselleria de Medi Ambient per a algunes actuacions relacionades amb la protecció del medi natural en els treballs inclosos en el PAMER VII, mitjançant les seccions forestals dels serveis territorials, no transfereix la titularitat de la competència de la Conselleria d'Ocupació en matèria d'ocupació, ni afecta l'exercici d'aquesta en l'àmbit de les decisions jurídiques que s'hagen d'adoptar en relació amb l'execució material encomanada.
  
Seté
  
El termini de vigència d'aquesta comanda de gestió serà la corresponent a la duració temporal del PAMER VII.
  
Vuité
  
Aquest instrument de formalització de comanda de gestió serà publicat en el Diari Oficial de la Generalitat Valenciana.
  
Valencia, 28 de març de 2000
  
El conseller secretari del Govern Valencià,